RESOLUCIÓN do 17 de xuño de 2009, da Secretaría Xeral da Emigración, pola que se establecen as bases reguladoras e se convocan as axudas e subvencións correspondentes aos programas de apoio infraestrutural ás comunidades galegas no exterior para o exercicio 2009.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 22/06/2009

No Decreto 79/2009, do 19 de abril, que establece a estrutura orgánica da Xunta de Galicia, no Decreto 82/2009, do 21 de abril, polo que se establecen os centros directivos dependentes da Presidencia da Xunta de Galicia, e no Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral da Emigración configúrase como o órgano superior da Administración da comunidade autónoma ao que lle corresponden, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade e as relacións coas comunidades galegas no exterior, así como a xestión de todos os procedementos que desas materias deriven.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia desconcentra no secretario xeral da Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
En execución da Lei 4/1983, do 15 de xuño, de recoñecemento da galeguidade, procede a través desta resolución establecer o marco normativo ao que se deberán de axustar no exercicio de 2009 as axudas e subvencións que posibiliten ás comunidades galegas doutras comunidades autónomas e do estranxeiro a adquisición, actualización, adaptación e modernización das súas infraestruturas e locais, co fin de optimizar a prestación de servizos asistenciais, sanitarios, sociais, culturais, deportivos etc. que estatutariamente lles son propios.
Esta resolución abrangue as bases reguladoras e a convocatoria anual das axudas e subvencións destinadas ás entidades galegas no exterior para a reforma, reparación, conservación e mantemento das súas instalacións; para a mellora de dotacións e equipamentos; para o acondicionamento e dotación e/ou renovación de fondos de bibliotecas e as axudas para a restauración e catalogación do patrimonio artístico, bibliográfico e documental titularidade das entidades galegas no exterior.
O procedemento de concesión das axudas e subvencións realizarase en réxime de concorrencia competitiva, respectando os principios de publicidade, transparencia, concorrencia, obxectividade, igualdade e non discriminación, aos que se debe de axustar a xestión das subvencións e axudas outorgadas polas administracións públicas.
En virtude do exposto, de conformidade co disposto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da referida Lei 9/2007, a Lei 4/2006, do 30 de xuño, de transparencia e boas prácticas na Administración pública galega, a Lei 30/1992, do 26 de novembro, de réxime xurídico das administracións públicas e do procedemento administrativo común e demais normativa de aplicación, logo de informe da Asesoría Xurídica e da Intervención Delegada deste órgano,
RESOLVO:
Capítulo I
Programas de axudas e subvencións
Sección primera
Programa A. Axudas a entidades galegas no exterior
para a reforma, reparación, conservación e mantemento
das súas instalacións
Artigo 1º.-Obxecto.
O obxecto deste programa é a concesión de axudas ás entidades galegas no exterior para contribuír ao financiamento dos gastos derivados dos investimentos que realicen durante o exercicio 2009 en obras de reforma, reparación, conservación e mantemento, destinadas á mellora das súas instalacións.
Non se concederán axudas para as obras que se pretendan realizar nos establecementos hostaleiros que funcionen dentro das instalacións dos centros galegos para calquera tipo de explotación comercial.
Artigo 2º.-Gastos subvencionables.
Poderán subvencionarse ao abeiro deste programa, entre outros, os gastos derivados de:
1. Investimentos que realicen as entidades galegas propietarias de instalacións para a súa reparación, conservación e mantemento.
2. Investimentos que realicen as entidades galegas en obras imprescindibles de reparación, conservación e mantemento nas instalacións que, aínda que non sexan propias, utilicen como sede habitual e permanente.
3. Execución de obras de reforma que teñan como finalidade a ampliación, mellora, modernización, adaptación, adecuación ou reforzo de instalacións xa existentes titularidade das entidades galegas no exterior.
4. Realización do proxecto de obras asinado por técnico competente e/ou expedición da preceptiva licenza municipal de obras.
Artigo 3º.-Documentación.
1. As solicitudes deberán presentarse no modelo normalizado que figuran como anexo A a esta resolución, cuberto en todos os seus puntos. Ademais, necesariamente, deberá achegarse a seguinte documentación:
a) Proxecto ou memoria descritiva das obras de reforma, reparación, conservación e mantemento que se van realizar, onde se detalle a descrición polo miúdo das obras proxectadas, a situación xurídica das instalacións (en propiedade, aluguer, cesión ou outros) e os motivos e finalidades que xustifiquen a súa realización.
b) Orzamento ou orzamentos detallados do custo das obras para as que se solicita a axuda.
c) Cando o importe do gasto para o que se solicita a subvención supere a contía de 30.000 euros deberase achegar a seguinte documentación adicional:
-Tres orzamentos de diferentes empresas, salvo que polas especiais características dos gastos non exista no mercado número dabondo de entidades que subministren ou presten os investimentos proxectados, ou salvo que o gasto se realizase con anterioridade á solicitude da subvención. No suposto de que a elección non recaia na proposta económica máis vantaxosa, de entre as ofertas presentadas, deberase achegar unha memoria que xustifique tal decisión.
d) Cando o importe do gasto para o que se solicita a subvención supere a contía de 60.000 euros deberase achegar a seguinte documentación adicional:
*Proxecto das obras que se van realizar asinado por un técnico competente, que deberá incluír:
-Unha memoria detallada na que se describan as obras que se van realizar.
-Orzamento das obras desagregado por conceptos.
-Os planos de conxunto e de detalle necesarios para que a obra quede perfectamente definida.
*Licenza municipal das obras proxectadas.
e) Declaración do conxunto de todas as subvencións solicitadas ou concedidas, para o mesmo proxecto para o que se solicita a axuda, das distintas administracións públicas ou de organismos privados ou, de ser o caso, unha declaración de que non ten solicitadas nin percibiu outras axudas ou subvencións (pode usarse o modelo que figura como anexo IX a esta resolución).
f) Declaración expresa de non estar incursos nas circunstancias previstas no artigo 10 da Lei 9/2007, do 13 de xuño, de subvencións de Galicia (modelo anexo IX).
g) Os beneficiarios que non teñan a súa residencia fiscal en territorio español deberán presentar: certificado de residencia fiscal emitido polas autoridades competentes do seu país de residencia, e unha declaración en que conste que a entidade solicitante se atopa ao día nas súas obrigas tributarias estatais e autonómicas e de Seguridade Social, e que non ten débedas pendentes coa Comunidade Autónoma de Galicia.
h) Certificación da entidade bancaria en que conste o número de conta e o titular, no caso de que non fose achegada con anterioridade ou se producise algún cambio.
i) Fotocopia do NIF da entidade, ou equivalente segundo o país (CUIT, RIF, CADASTRO, ...), sempre que non se enviade en exercicios anteriores a esta secretaría xeral.
Todas as solicitudes poderán ir acompañadas de calquera outra documentación complementaria que se considere adecuada para unha mellor valoración (planos, informes, memorias económicas anuais da entidade, fotografías, etc.).
2. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia.
Artigo 4º.-Criterios de valoración.
As solicitudes presentadas serán obxecto de valoración, de acordo cos seguintes criterios:
1. Interese xeral do proxecto á vista da memoria descritiva das obras de reforma, reparación, conservación e mantemento que se van realizar: ata 50 puntos.
2. Proxectos presentados que teñan como finalidade xustificada a integración institucional entre distintos centros e entidades galegas radicadas na mesma cidade ou área xeográfica: ata 20 puntos.
3. Estado de conservación e situación xurídica das instalacións, locais ou edificios en que se vai realizar o investimento, atendendo ao réxime de utilización polas entidades: ata 20 puntos.
4. Proxectos presentados que na súa realización teñan en conta a conservación do ambiente: ata 10 puntos.
Artigo 5º.-Xustificación de pagamento.
1. A acción subvencionada deberá ser executada e xustificada antes do 30 de novembro de 2009 , agás causa xustificada que será avaliada pola Secretaría Xeral da Emigración.
2. Previo ao pagamento do importe da subvención concedida, as entidades beneficiarias deberán achegar á Secretaría Xeral da Emigración, no prazo establecido, a seguinte documentación xustificativa:
a) Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.
b) Certificación do secretario da entidade beneficiaria, co visto e prace do presidente, en que conste a descrición das obras realizadas en execución do proxecto para o que se concedeu a subvención-reforma, reparación, conservación, mantemento e o importe investido na moeda do país no que estea instalada a entidade, así como a súa equivalencia en euros, se é o caso (pode usarse o modelo que figura como anexo E a esta resolución).
c) Factura ou facturas orixinais, ou ben fotocopias cotexadas por funcionario público competente, acreditativas dos gastos subvencionables. A acreditación dos gastos tamén poderá efectuarse mediante facturas electrónicas, sempre que cumpran os requisitos exixidos para a súa aceptación no ámbito tributario.
d) Relación clasificada dos gastos e investimentos da actividade, con indicación do acredor e do documento, o seu importe e a data de emisión. No caso de que a subvención se outorgue de acordo cun orzamento estimado, indicaranse as desviacións producidas. (Pode usarse o modelo que figura como anexo X a esta resolución).
e) Declaración complementaria do conxunto das axudas solicitadas -tanto as aprobadas ou concedidas como as pendentes de resolución- para o mesmo proxecto, das distintas administracións públicas ou calquera dos seus organismos, entes ou sociedades, ou de organismos privados (pode usarse o modelo que figura como anexo XI a esta resolución).
f) Declaración responsable de que a entidade solicitante se atopa ao día nas súas obrigas tributarias estatais e autonómicas, e de Seguridade Social, así como que non ten débedas pendentes coa Comunidade Autónoma de Galicia (pode usarse o modelo que figura como anexo XI a esta resolución).
g) Declaración asinada polo presidente e polo secretario da entidade, segundo a desagregación que aparece no anexo XI desta resolución, que acredite o financiamento das accións subvencionadas que foron realizadas (pode usarse o modelo que figura no referido anexo XI).
h) No caso de subvencións para obras superiores a 60.000  deberá achegarse certificado final de obra asinado por técnico competente ou acta de recepción de obra.
i) Se é o caso, carta de pagamento de reintegro no suposto de remanentes non aplicados, así como dos xuros derivados destes.
Sen prexuízo do establecido no artigo 28 desta resolución e de acordo con artigo 57 do Decreto 11/2009, a comprobación formal para a liquidación da subvención poderá limitarse aos documentos establecidos no punto 2. a), d), e) e f) deste artigo. Neste suposto a revisión das facturas ou documentos de valor probatorio análogo que, se é o caso, formen parte da conta xustificativa deberán ser obxecto de comprobación nos catro anos seguintes.
Sección segunda
Programa B. Axudas a entidades asociativas de emigrantes galegos no exterior para a mellora de dotacións
e equipamentos
Artigo 6º.-Obxecto.
O obxecto deste programa é a concesión de axudas destinadas ás entidades galegas no exterior para financiar a adquisición de dotacións e equipamentos que contribúan a mellorar as condicións en que se desenvolvan as actividades asociativas e que se realicen durante o exercicio 2009.
Non se concederán axudas para a adquisición de equipamentos destinados aos establecementos hostaleiros que funcionen dentro das instalacións dos centros galegos para calquera tipo de explotación comercial.
Artigo 7º.-Gastos subvencionables.
Poderán subvencionarse ao abeiro deste programa, entre outros, os gastos derivados da adquisición polas entidades de:
a) Mobiliario e equipamentos que contribúan a mellorar as condicións asistenciais, culturais, educativas etc., en beneficio dos seus asociados.
b) Equipamentos tecnolóxicos, informáticos e de telecomunicacións.
c) Instrumentos musicais e vestimenta tradicional galega destinados aos grupos de carácter cultural da entidade galega solicitante.
d) Recursos e material para ludotecas destinados a espazos de xogo dentro das instalacións das entidades galegas, que contribúan ao desenvolvemento integral e positivo dos nenos e nenas fillos dos asociados.
e) Outro material inventariable que contribúa á mellora das dotacións e equipamentos das entidades galegas radicadas no exterior.
Artigo 8º.-Documentación.
1. As solicitudes deberán presentarse no modelo normalizado que figuran como anexo B a esta resolución, cuberto en todos os seus puntos. Ademais, necesariamente, deberá achegarse a seguinte documentación:
a) Memoria en que se fagan constar os motivos e/ou necesidade dos equipamentos e a súa finalidade, e, se é o caso, a utilización para un programa común con outras entidades.
b) Orzamento ou orzamentos dos equipamentos obxecto de subvención.
Cando o importe do gasto subvencionable, incluíndo a totalidade dos investimentos previstos, supere a contía de 12.000 euros deberanse achegar tres orzamentos de diferentes provedores, referidos a cada un dos equipamentos que se van adquirir, salvo que polas especiais características dos gastos subvencionables non exista no mercado número abondo de entidades que subministren os equipamentos, ou salvo que o gasto se realizase con anterioridade á solicitude da subvención. No suposto de que a elección non recaia na proposta económica máis ventaxosa de entre as ofertas presentadas, deberá achegarse unha memoria que xustifique tal decisión.
c) Declaración do conxunto de todas as subvencións solicitadas ou concedidas, para as adquisicións para as que se solicita a axuda, das distintas administracións públicas ou de organismos privados ou, de ser o caso, unha declaración de que non solicitou nin percibiu outras axudas ou subvencións (pode usarse o modelo que figura como anexo IX a esta resolución).
d) Declaración expresa de non estar incursos nas circunstacias previstas no artigo 10 da Lei 9/2007, do 13 de xuño, de subvencións de Galicia (modelo anexo IX).
e) Os beneficiarios que non teñan a súa residencia fiscal en territorio español deberán presentar: certificado de residencia fiscal emitido polas autoridades competentes do seu país de residencia e unha declaración en que conste que a entidade solicitante se atopa ao día nas súas obrigas tributarias estatais e autonómicas e de Seguridade Social e que non ten débedas pendentes coa Comunidade Autónoma de Galicia.
f) Certificación da entidade bancaria en que conste o número de conta e o titular, no caso de que non fose achegada con anterioridade ou se producise algún cambio.
g) Fotocopia do NIF da entidade, ou equivalente segundo o país (CUIT, RIF, CADASTRO,...), sempre que non se enviase en exercicios anteriores a esta secretaría xeral.
Todas as solicitudes poderán ir acompañadas de calquera outra documentación complementaria que se considere adecuada para unha mellor valoración (informes, memorias, fotografías, etc.).
2. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia.
Artigo 9º.-Criterios de valoración.
As solicitudes presentadas serán obxecto de valoración, de acordo cos seguintes criterios:
1. Interese xeral do proxecto á vista da memoria en que se fagan constar os motivos e/ou necesidade dos equipamentos e a súa finalidade: ata 50 puntos.
2. Número de socios e número de socios galegos da entidade: ata 20 puntos.
3. Número de centros galegos na mesma localidade: ata 20 puntos.
4. Programa común relacionado co equipamento entre dous ou mais centros galegos: ata 10 puntos.
Artigo 10º.-Xustificación e pagamento.
1. Os equipamentos subvencionados deberán ser adquiridos e xustificada a súa adquisición antes do 30 de novembro de 2009, agás causa xustificada que será avaliada pola Secretaría Xeral da Emigración.
2. Previo ao pagamento do importe da subvención concedida, as entidades beneficiarias de axudas deberán remitirlle á Secretaría Xeral da Emigración, no prazo establecido, a seguinte documentación xustificativa:
a) Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.
b) Certificación do secretario da entidade beneficiaria, co visto e prace do presidente, en que consten as adquisicións de equipamentos realizadas, así como o importe investido, na moeda do país en que estea situada a entidade, e a súa equivalencia en euros, de ser o caso (pode usarse o modelo que figura como anexo E a esta resolución).
c) Factura ou facturas orixinais, ou ben fotocopias cotexadas por funcionario público competente, acreditativas dos gastos subvencionables. A acreditación dos gastos tamén poderá efectuarse mediante facturas electrónicas, sempre que cumpran os requisitos exixidos para a súa aceptación no ámbito tributario.
d) Relación clasificada dos gastos e investimentos da actividade, con indicación do acredor e do documento, o seu importe e a data de emisión. No caso de que a subvención se outorgue de acordo un orzamento estimado, indicaranse as desviacións producidas. (Pode usarse o modelo que figura como anexo X a esta resolución).
e) Declaración complementaria do conxunto das axudas solicitadas -tanto as aprobadas ou concedidas como as pendentes de resolución- para a adquisición dos mesmos equipamentos, das distintas administracións públicas ou calquera dos seus organismos, entes ou sociedades, ou de organismos privados (pode usarse o modelo que figura como anexo XI a esta resolución).
f) Declaración de que a entidade solicitante se atopa ao día nas súas obrigas tributarias estatais e autonómicas, e de Seguridade Social, así como que non ten débedas pendentes coa Comunidade Autónoma de Galicia (pode usarse o modelo que figura como anexo XI a esta resolución).
g) Declaración asinada polo presidente e polo secretario da entidade, segundo a desagregación que aparece no anexo XI de esta resolución, que acredite o financiamento das accións subvencionadas que foron realizadas (pode usarse o modelo que figura no referido anexo XI).
h) No caso de subvencións superiores a 60.000  deberá achegarse a correspondente acta de recepción.
i) Se é o caso, carta de pagamento de reintegro no suposto de remanentes non aplicados, así como dos xuros derivados destes.
Sen prexuízo do establecido no artigo 28 desta resolución e de acordo con artigo 57 do Decreto 11/2009, a comprobación formal para a liquidación da subvención poderá limitarse aos documentos establecidos no punto 2. a), d), e) e f) deste artigo. Neste suposto a revisión das facturas ou documentos de valor probatorio análogo que, se é o caso, formen parte da conta xustificativa deberán ser obxecto de comprobación nos catro anos seguintes.
Sección terceira
Programa C. Axudas para o acondicionamento e dotación e/ou renovación de fondos das bibliotecas pertencentes
ás entidades galegas no exterior
Artigo 11º.-Obxecto.
Este programa ten por obxecto a concesión de axudas para financiar o acondicionamento e mellora das instalacións das bibliotecas existentes nas entidades galegas no exterior e a dotación e/ou renovación dos seus fondos bibliográficos e demais actuacións que contribúan a mellorar as condicións en que se atopan na actualidade e que se realicen durante o exercicio 2009.
Artigo 12º.-Gastos subvencionables.
Poderán subvencionarse ao abeiro deste programa, entre outros, os gastos derivados de:
a) Realización das obras de reforma, reparación, conservación e mantemento das dependencias que ocupen as bibliotecas.
b) Equipamento e adquisición de mobiliario destinado á biblioteca.
c) Dotación e/ou renovación dos fondos bibliográficos existentes e informatización destes.
d) Adquisición de equipamentos informáticos para a administración dos fondos bibliográficos dos centros.
e) Creación e dotación de videotecas e cedetecas.
Artigo 13º.-Documentación.
1. As solicitudes deberán presentarse no modelo normalizado que figura como anexo C a esta resolución, cuberto en todos os seus puntos. Ademais, necesariamente, deberá achegarse a seguinte documentación:
a) Memoria explicativa do contido individualizado e do custo das accións para as que se solicita a subvención.
b) Orzamento ou orzamentos correspondentes aos equipamentos obxecto da subvención.
c) No caso sinalado no punto a) do artigo 12, deberán achegar:
-Proxecto ou memoria descritiva das obras que se van realizar.
-Orzamento ou orzamentos detallados do custo das obras para as que se solicita a axuda.
d) Cando o importe do gasto subvencionable supere a contía de 30.000 euros, no suposto de custo por execución de obra, ou de 12.000 euros, no suposto de subministración de bens de equipamento, deberanse achegar tres orzamentos de diferentes provedores ou empresas, salvo que polas especiais características dos gastos subvencionables non exista no mercado número dabondo de entidades que subministren ou presten os investimentos proxectados, ou salvo que o gasto se realizase con anterioridade á solicitude da subvención. Ademais, no suposto de que a elección entre as ofertas presentadas non recaia na proposta económica mais vantaxosa, deberase achegar unha memoria que xustifique tal decisión.
e) Declaración do conxunto de todas as subvencións solicitadas ou concedidas para a mesma acción para a que se solicita a axuda, das distintas administracións públicas ou de organismos privados ou, se é o caso, unha declaración de que non solicitou nin percibiu outras axudas ou subvencións (pode usarse o modelo que figura como anexo IX a esta resolución).
f) Declaración expresa de non estar incursos nas circunstancias previstas no artigo 10 da Lei 9/2007, do 13 de xuño, de subvencións de Galicia (modelo anexo IX).
g) Os beneficiarios que non teñan a súa residencia fiscal en territorio español deberán presentar: certificado de residencia fiscal emitido polas autoridades competentes do seu país de residencia e unha declaración en que conste que a entidade solicitante se atopa ao día nas súas obrigas tributarias estatais e autonómicas e de Seguridade Social e que non ten débedas pendentes coa Comunidade Autónoma de Galicia.
h) Certificación da entidade bancaria en que conste o número de conta e o titular, no caso de que non fose achegada con anterioridade ou se producise algún cambio.
i) Fotocopia do NIF da entidade, ou equivalente segundo o país (CUIT, RIF, CADASTRO, ...), sempre que non se enviase en exercicios anteriores a esta secretaría xeral.
Todas as solicitudes poderán ir acompañadas de calquera outra documentación complementaria que se considere adecuada para unha mellor valoración (informes, memorias, fotografías, etc).
2. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia.
Artigo 14º.-Criterios de valoración.
As solicitudes presentadas serán obxecto de valoración, de acordo cos seguintes criterios:
1. Interese xeral do programa de actuacións presentado, atendendo a criterios técnicos, de adecuación a obxectivos e ao seu carácter innovador: ata 50 puntos.
2. Número de títulos do catálogo da biblioteca en idioma galego: ata 20 puntos.
3. Recursos humanos dos que dispoña a entidade solicitante para a xestión da biblioteca: ata 10 puntos.
4. Apertura da biblioteca ao público en xeral: ata 20 puntos.
Artigo 15º.-Xustificación e pagamento.
1. A acción subvencionada deberá ser realizada e xustificada antes do 30 de novembro de 2009, agás causa xustificada que será avaliada pola Secretaría Xeral da Emigración.
2. Previo ao pagamento do importe da subvención concedida, as entidades beneficiarias de axudas deberán remitirlle á Secretaría Xeral da Emigración, no prazo establecido, a seguinte documentación xustificativa:
a) Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.
b) Certificación do secretario da entidade beneficiaria, co visto e prace do presidente, en que conste a descrición das obras e/ou das adquisicións realizadas en execución do previsto na solicitude de subvención, así como o importe investido, na moeda do país en que estea situada a entidade, e a súa equivalencia en euros, de ser o caso (pode usarse o modelo que figura como anexo E a esta resolución).
c) Factura ou facturas orixinais, ou ben fotocopias cotexadas por funcionario público competente, acreditativas dos gastos subvencionables. A acreditación dos gastos tamén poderá efectuarse mediante facturas electrónicas, sempre que cumpran os requisitos exixidos para a súa aceptación no ámbito tributario.
d) Relación clasificada dos gastos e investimentos da actividade, con indicación do acredor e do documento, o seu importe e a data de emisión. No caso de que a subvención se outorgue de acordo un orzamento estimado, indicaranse as desviacións producidas. (Pode usarse o modelo que figura como anexo X a esta resolución).
e) Declaración complementaria do conxunto das axudas solicitadas -tanto as aprobadas ou concedidas como as pendentes de resolución- para o mesmo proxecto, das distintas administracións públicas ou calquera dos seus organismos, entes ou sociedades, ou de organismos privados (pode usarse o modelo que figura como anexo XI a esta resolución).
f) Declaración de que a entidade solicitante se atopa ao día nas súas obrigas tributarias estatais e autonómicas, e de Seguridade Social, así como que non ten débedas pendentes coa Comunidade Autónoma de Galicia (pode usarse o modelo que figura como anexo XI a esta resolución).
g) Declaración asinada polo presidente e polo secretario da entidade, segundo a desagregación que aparece no anexo XI de esta resolución, que acredite o financiamento das accións subvencionadas que foron realizadas (pode usarse o modelo que figura no referido anexo XI).
h) No suposto de subvencións superiores a 60.000  deberá achegarse a correspondente acta de recepción.
i) Se é o caso, carta de pagamento de reintegro no suposto de remanentes non aplicados, así como dos xuros derivados destes.
Sen prexuízo do establecido no artigo 28 desta resolución e de acordo con artigo 57 do Decreto 11/2009, a comprobación formal para a liquidación da subvención poderá limitarse aos documentos establecidos no punto 2. a), d), e) e f) deste artigo. Neste suposto a revisión das facturas ou documentos de valor probatorio análogo que, se é o caso, formen parte da conta xustificativa deberán ser obxecto de comprobación nos catro anos seguintes.
Sección cuarta
Programa D. Axudas para a restauración e catalogación
do patrimonio artístico, bibliográfico e documental titularidade das entidades galegas no exterior
Artigo 16º.-Obxecto.
Este programa ten por obxecto a concesión de axudas para contribuír ao financiamento dos gastos derivados da restauración e catalogación dos bens de interese artístico e histórico, así como do patrimonio bibliográfico e documental das entidades galegas no exterior que se realicen durante o exercicio 2009.
Inclúense as obras de arte (esculturas, debuxos, pinturas, murais, etc.) así como toda expresión gráfica, sonora ou en imaxe, recollidas en calquera tipo de soporte material cunha antigüidade superior aos corenta anos, xerados, conservados ou reunidos no exercicio das súas actividades polas entidades galegas no exterior.
Artigo 17º.-Gastos subvencionables.
De acordo co obxecto do programa estas axudas están dirixidas a contribuír ao financiamento dos gastos derivados da:
1. Restauración dos bens de interese artístico e histórico, así como daqueles documentos, fondos ou coleccións que conformen o patrimonio bibliográfico e documental titularidade das entidades galegas no exterior, levadas a cabo por técnicos competentes en cada unha das materias.
2. Catalogación e realización de inventario dos bens de interese artístico e histórico, así como daqueles documentos, fondos ou coleccións que conformen o patrimonio bibliográfico e documental titularidade das entidades galegas no exterior, segundo métodos e técnicas propias da categoría en que se encadren cada un dos bens afectados (arquivística, biblioteconomía ou museoloxía). Esta catalogación e inventario pasará a incorporarse ao catálogo que conformará a Rede Virtual do Patrimonio Galego no Exterior.
Artigo 18º.-Documentación.
1. As solicitudes deberán presentarse no modelo normalizado que figuran como anexo D a esta resolución, cuberto en todos os seus puntos. Ademais, necesariamente, deberá achegarse a seguinte documentación:
a) Memoria explicativa e orzamento que recolla o custo da intervención ou actuacións para as que se solicita a subvención.
b) No caso sinalado no artigo 17º.1, deberán achegar informe asinado por un técnico competente na respectiva materia que inclúa o diagnóstico sobre o estado de conservación da obra ou documento, fondo ou colección que se vai restaurar (identificación do ben e dúas fotos en color de tamaño 10×15, características técnicas e detección de danos e alteracións que padeza), así como a súa necesidade de restauración e a correspondente proposta de intervención (descrición dos procedementos que se van utilizar) e o seu valor histórico, artístico, bibliográfico ou documental.
c) No caso sinalado no artigo 17º.2, a memoria explicativa deberá especificar o método ou técnica arquivística, de biblioteconomía ou museoloxía, que se seguirá na catalogación e inventariado do ben.
d) Cando o importe do gasto subvencionable supere a contía de 30.000 euros, no suposto de custo por execución de obra, ou de 12.000 euros, no suposto de prestación de servizos, deberanse achegar tres orzamentos de diferentes provedores, salvo que polas especiais características dos gastos subvencionables non exista no mercado número suficiente de entidades que subministren ou presten os investimentos proxectados ou salvo que o gasto se realizase con anterioridade á solicitude da subvención.
No suposto de que a elección non recaia na proposta económica mais vantaxosa, de entre as ofertas presentadas, deberase achegar unha memoria que xustifique tal decisión.
e) Declaración do conxunto de todas as subvencións solicitadas ou concedidas, para a mesma acción para a que se solicita a axuda, das distintas administracións públicas ou de organismos privados ou, se é o caso, unha declaración de que non solicitou nin percibiu outras axudas ou subvencións (pode usarse o modelo que figura como anexo IX a esta resolución).
f) Declaración expresa de non estar incursos nas circunstancias previstas no artigo 10 da Lei 9/2007, do 13 de xuño, de subvencións de Galicia (modelo anexo IX).
g) Os beneficiarios que non teñan a súa residencia fiscal en territorio español deberán presentar: certificado de residencia fiscal emitido polas autoridades competentes do seu país de residencia e unha declaración en que conste que a entidade solicitante se atopa ao día nas súas obrigas tributarias estatais e autonómicas e de Seguridade Social e que non ten débedas pendentes coa Comunidade Autónoma de Galicia.
h) Certificación da entidade bancaria en que conste o número de conta e o titular, no caso de que non fose achegada con anterioridade ou se producise algún cambio.
i) Fotocopia do NIF da entidade, ou equivalente segundo o país (CUIT, RIF, CADASTRO, ...), sempre que non se enviase en exercicios anteriores a esta secretaría xeral.
Todas as solicitudes poderán ir acompañadas de calquera outra documentación complementaria que se considere adecuada para unha mellor valoración (informes, memorias, fotografías, etc.).
2. A presentación da solicitude de concesión desta axuda polo interesado comportará a autorización ao órgano xestor para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de conformidade co establecido no artigo 20.3º da Lei 9/2007, do 13 de xuño, de subvencións de Galicia.
Artigo 19º.-Criterios de valoración.
As solicitudes presentadas serán obxecto de valoración de acordo cos seguintes criterios:
1. Interese xeral do programa de actuacións presentado, atendendo a criterios técnicos, de adecuación a obxectivos e ao seu carácter innovador: ata 50 puntos.
2. Antigüidade, estado de conservación e necesidade da restauración do ben, así como posibilidade de recuperación de todos os elementos que o compoñen ata 30 puntos.
3. Valor artístico, histórico ou interese cultural do ben que se pretende restaurar: ata 20 puntos.
Artigo 20º.-Xustificación e pagamento.
1. A acción subvencionada deberá ser executada e xustificada antes do 30 de novembro de 2009, agás causa xustificada que será avaliada pola Secretaría Xeral da Emigración.
2. Previo ao pagamento do importe da subvención concedida, as entidades beneficiarias de axudas deberán remitirlle á Secretaría Xeral da Emigración, no prazo establecido, a seguinte documentación xustificativa:
a) Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.
b) Informe, asinado polo secretario da entidade beneficiaria co visto e prace do presidente, en que conste a descrición da intervención realizada en execución do previsto na solicitude de subvención, así como o importe investido na moeda do país no que estea situada a entidade e a súa equivalencia en euros, se é o caso.
c) No caso sinalado no artigo 17º.1 incluiranse dúas fotos en color de tamaño 10×15 do ben sobre o que se realizou a intervención proposta.
d) No caso sinalado no artigo 17º.2 incluirase unha copia (CD-Rom) da catalogación e/ou inventario realizado pola entidade solicitante, en formato Excel ou Access, co obxecto de incorporar os bens que sexan de interese á Rede Virtual do Patrimonio Galego no Exterior.
e) Factura ou facturas orixinais, ou ben fotocopias cotexadas por funcionario público competente, acreditativas dos gastos subvencionables. A acreditación dos gastos tamén poderá efectuarse mediante facturas electrónicas, sempre que cumpran os requisitos exixidos para a súa aceptación no ámbito tributario.
f) Relación clasificada dos gastos e investimentos da actividade, con indicación do acredor e do documento, o seu importe e a data de emisión. No caso de que a subvención se outorgue de acordo un orzamento estimado, indicaranse as desviacións producidas (pode usarse o modelo que figura como anexo X a esta resolución).
g) Declaración complementaria do conxunto das axudas solicitadas -tanto as aprobadas ou concedidas como as pendentes de resolución- para o mesmo proxecto, das distintas administracións públicas ou calquera dos seus organismos, entes ou sociedades, ou de organismos privados (pode usarse o modelo que figura como anexo XI a esta resolución).
h) Declaración de que a entidade solicitante se atopa ao día nas súas obrigas tributarias estatais e autonómicas, e de Seguridade Social, así como que non ten débedas pendentes coa Comunidade Autónoma de Galicia (pode usarse o modelo que figura como anexo XI a esta reolución).
i) Declaración asinada polo presidente e polo secretario da entidade, segundo a desagregación que aparece no anexo XI de esta resolución, que acredite o financiamento das accións subvencionadas que foron realizadas (pode usarse o modelo que figura no referido anexo XI).
j) No suposto de subvencións superiores a 60.000  deberá achegarse certificado final de obra ou acta de recepción.
k) Se é o caso, carta de pagamento de reintegro no suposto de remanentes non aplicados, así como dos xuros derivados destes.
Sen prexuízo do establecido no artigo 28 desta resolución e de acordo con artigo 57 do Decreto 11/2009, a comprobación formal para a liquidación da subvención poderá limitarse aos documentos establecidos no punto 2. a), f), g) e h) deste artigo. Neste suposto, a revisión das facturas ou documentos de valor probatorio análogo que, se é o caso, formen parte da conta xustificativa deberán ser obxecto de comprobación nos catro anos seguintes.
Capítulo II
Disposicións xerais: financiamento, beneficiarios,
competencia e procedemento
Artigo 21º.-Financiamento.
Para a concesión das axudas previstas nesta resolución resérvase inicialmente un crédito total de 1.800.000  con cargo á aplicación orzamentaria 04.50.312C.781.0. Axudas, subvencións e convenios, dos orzamentos xerais da Comunidade Autónoma de Galicia para o ano 2009, podendo incrementarse a devandita contía de acordo coas dispoñibilidades orzamentarias e como consecuencia das circunstancias sinaladas no artigo 30.2º do Decreto 11/2009, do 8 de xaneiro.
Artigo 22º.-Beneficiarios.
Poderán ser beneficiarios destas axudas as entidades galegas que teñan recoñecida a galeguidade ou a condición de centro colaborador.
Ademais, ás entidades que presenten solicitude ao abeiro do Programa C. Axudas para o acondicionamento e dotación e/ou renovación de fondos das bibliotecas pertencentes ás entidades galegas no exterior, exíxeselles que dispoñan nas súas instalacións de biblioteca propia.
Artigo 23º.-Órganos competentes.
A ordenación e instrución dos procedementos correspondentes aos programas de axudas establecidos nesta resolución corresponderá ao Servizo de Promoción dos Centros e Comunidades Galegas da Subdirección Xeral de Centros e Comunidades Galegas.
O órgano competente para resolver as solicitudes de axudas e subvencións presentadas ao abeiro desta resolución será o secretario xeral da Emigración.
Artigo 24º.-Solicitudes e prazo.
1. As solicitudes de axudas e subvencións dirixiranse ao órgano competente, á Secretaría Xeral da Emigración (rúa Basquiños, 2. 15704 Santiago de Compostela - A Coruña), e presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro. A documentación presentada polas entidades deberá ser asinada polo secretario co visto e prace do presidente.
En casos excepcionais, que serán valorados e apreciados pola Secretaría Xeral da Emigración en función das situación do país en que se situen, as entidades solicitantes quedarán exentas de presentar a certificación bancaria exixida como documentación preceptiva para cada programa previsto nesta resolución.
2. O prazo de presentación de solicitudes será dun mes contado a partir do día seguinte á publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último do mes.
3. De acordo co establecido no artigo 20.5º da Lei 9/2007, do 13 de xuño, de subvencións de Galicia, se a solicitude non reúne os requisitos establecidos nesta orde, o órgano competente requirirá á entidade solicitante para que a repare no prazo máximo e improrrogable de dez días, e indicaralle que se non o fixese terase por desistido da súa solicitude, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Na tramitación e resolución das solicitudes de subvención correspondentes a unha mesma entidade, relativas a un ou a varios programas incluídos nesta resolución, a Secretaría Xeral da Emigración, tendo en conta o carácter dos investimentos para os que se solicitan as subvencións, poderá acordar, cando proceda, o seguinte:
a) Acumular nun único expediente as solicitudes presentadas en varios programas, de acordo co artigo 73 da Lei 30/1992, de rexime xurídico das administracións públicas e do procedemento administrativo común.
b) Incluír unha solicitude noutro programa distinto do que se presenta.
c) No caso de solicitudes de programas que inclúan investimentos subvencionables correspondentes a máis dun programa, a súa inclusión no programa que se considere principal, de acordo coa análise dos referidos investimentos.
Artigo 25º.-Procedemento de concesión da subvención.
1. O procedemento para a tramitación e concesión das axudas que se convocan por esta resolución axustarase ao procedemento de concorrencia competitiva previsto na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o regulamento da referida Lei 9/2007 e demais normativa de aplicación.
2. Correspóndelle á Secretaría Xeral da Emigración a realización das tarefas de xestión desta convocatoria, sempre de acordo coa existencia de dispoñibilidades orzamentarias. Para isto, crearase unha comisión de avaliación, presidida polo subdirector/a xeral de Xestión de Centros e Comunidades Galegas, e composta polos seguintes membros:
-O/a xefe/a do Servizo de Promoción dos Centros e Comunidades Galegas.
-O/a xefe/a do Servizo de Tramitación de Axudas aos Centros e Comunidades Galegas.
-Un/unha funcionario/a da subdirección que actuará como secretario/a.
En caso de ausencia dalgún dos membros integrantes da comisión de avaliación, poderá ser substituído pola persoa que, para o efecto, designe o secretario xeral da Emigración.
3. Os expedientes serán avaliados, segundo os criterios establecidos para cada programa de axudas, polo órgano colexiado establecido no punto anterior, que deberá emitir informe en que se concrete o resultado da avaliación efectuada, podendo establecer unha puntuación mínima para ser beneficiaria da axuda.
4. O subdirector/a xeral de Centros e Comunidades Galegas, á vista do expediente e do informe do órgano colexiado, formulará a proposta de resolución, que se presentará ao secretario xeral da Emigración, quen resolverá dentro das dispoñibilidades orzamentarias.
Artigo 26º.-Resolución.
1. As resolucións serán ditadas polo órgano competente e notificadas aos interesados. A Secretaría Xeral da Emigración publicará no Diario Oficial de Galicia as subvencións de contía igual ou superior a 3.000 euros concedidas a través desta convocatoria, indicando o programa e crédito orzamentario ao que se imputan, beneficiario, cantidade concedida e finalidade para a que se outorgou a axuda. Ademais, e de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral da Emigración publicará na súa páxina web www.galiciaaberta.com a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e para a súa publicación na citada páxina web.
2. O prazo máximo para resolver será de seis meses, que comezarán a contar desde a data de publicación desta resolución no Diario Oficial de Galicia. Transcorrido o dito prazo sen que se ditasen as resolucións expresas, poderán entenderse desestimadas as solicitudes, de acordo co establecido no artigo 23.5º da Lei 9/2007, do 13 de xuño, de subvencións de Galicia.
3. As resolucións que se diten neste procedemento esgotan a vía administrativa e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel no que se entenda producido o acto presunto, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 27º.-Normas xerais de xustificación.
1. De conformidade co establecido no artigo 29.2º da Lei 9/2007, do 13 de xuño, de subvencións de Galicia, considerarase gasto realizado o que sexa debidamente certificado e xustificado mediante a presentación das correspondentes facturas ou documentos con valor probatorio equivalente no tráfico xurídico mercantil.
2. Nas subvencións superiores a 60.000 euros non será requisito imprescindible a comprobación material a que fai referencia o artigo 30.2º da Lei 9/2007, do 13 de xuño, de subvencións de Galicia, ben que será necesaria unha xustificación documental que constate de forma razoable e suficiente a realización da actividade subvencionada.
3. As subvencións concedidas ao abeiro desta convocatoria son compatibles con calquera outras que lle puidesen ser concedidas para a mesma finalidade. Non obstante, o importe da axuda en ningún caso poderá superar, illadamente ou en concorrencia con subvencións doutras administracións públicas ou doutros entes públicos ou privados, nacionais ou internacionais, o custo da acción que levou a cabo o beneficiario. Para as entidades radicadas en España, a presentación da solicitude de concesión de axuda ou subvención polo interesado comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda da Xunta de Galicia.
A documentación presentada deberá ser asinada polo secretario da entidade beneficiaria co visto e prace do presidente.
4. Unha vez resolto o expediente, poderanse efectuar pagamentos parciais ou ben autorizarse anticipos de pagamentos dos importes concedidos de acordo co establecido no artigo 31 da Lei 9/2007, do 13 de xuño, de subvencións de Galicia, suxeitos aos requisitos que se establecen nesta lei e no Decreto 11/2009, do 8 de xaneiro, polo que se aproba o seu regulamento. O resto do importe ou a parte que corresponda librarase no momento da completa xustificación por parte dos beneficiarios do cumprimento da finalidade para a que se concedeu a axuda e demais condicións exixidas nesta resolución.
Aquelas entidades ás que se lle realizaron pagamentos anticipados deberán constituír garantías, que deberán cubrir o 110% do importe dos mesmos, mediante seguro de caución prestado por entidade aseguradora ou mediante aval solidario de entidade de crédito ou sociedade de garantía recíproca que deberá alcanzar, como mínimo, ata os dous meses seguintes á finalización do prazo de xustificación previsto nesta resolución.
Non estarán obrigados a constituír esta garantía os beneficiarios das subvencións concedidas das cales os pagamentos non superen os 18.000 euros, entendendo este importe referido á cantidade acumulada dos pagamentos realizados.
Artigo 28º.-Xustificación simplificada.
Para aquelas subvencións concedidas por importe inferior a 30.000  a xustificación conterá a seguinte información:
a) Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.
b) Relación clasificada dos gastos e investimentos da actividade, con identificación do acredor e do documento, o seu importe, a data de emisión. No caso de que a subvención se outorgue de acordo cun orzamento estimado, indicaranse as desviacións producidas (pode utilizarse o modelo que figura como anexo X desta resolución).
c) Un detalle doutros ingresos ou subvencións que financiasen a actividade subvencionada, con indicación do importe e a súa procedencia, segundo o modelo normalizado que figura como anexo XI desta resolución.
d) Se é o caso, carta de pagamento de reintegro no suposto de remanentes non aplicados, así como dos xuros derivados destes.
A Secretaría Xeral da Emigración, a través das técnicas de mostraxe que determine o secretario xeral da Emigración e de acordo cos requisitos que para estes efectos determine a Consellería de Facenda, comprobará os xustificantes que considere oportunos e que permitan obter evidencia razoable sobre a adecuada aplicación da subvención, para este fin poderase requirirlle ao beneficiario a remisión dos xustificantes de gasto seleccionados.
Artigo 29º.-Requirimentos.
De acordo co artigo 60 da Lei 30/92, a realización dos requirimentos que procedan se poderán efectuar por medio de publicación no taboleiro de anuncios da Secretaría Xeral da Emigración e na páxina web galiciaaberta.com.
A eficacia dos citados requirimentos será a partir das devanditas publicacións. Sen prexuízo do anterior, a Secretaría Xeral da Emigración poderá comunicar os requirimentos ao enderezo de correo electrónico, sempre que se indique na solicitude e entenderase cumprido este trámite coa realización da comunicación nun só intento. Así mesmo, debe significarse que os prazos de dez días se computará desde a publicación dos requirimentos e non desde a súa comunicación.
Artigo 30º.-Obrigas dos beneficiarios.
Con carácter xeral, os beneficiarios das axudas e subvencións correspondentes aos programas convocados por esta resolución quedan obrigados a:
1. Someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, en concreto as recollidas no artigo 11 da Lei 9/2007, do 13 de xuño, de subvencións de Galicia, así como ás actuacións de comprobación que respecto da xestión de fondos pode efectuar o departamento concedente, ás de control financeiro que realice a Intervención Xeral da Comunidade Autónoma e aos procedementos fiscalizadores do Consello de Contas e do Tribunal de Contas.
2. Se, por calquera motivo, a actuación programada non se puidese realizar, deberáselle comunicar a renuncia á Secretaría Xeral da Emigración, que poderá dispoñer do citado crédito para subvencionar proxectos inicialmente non atendidos ou aumentar a axuda doutros subvencionados parcialmente.
Non debe considerarse que incorre en incumprimento o beneficiario que realice parcialmente o proxecto ou actividade que é obxecto de subvención por falta de financiamento propio, sempre que a actividade subvencionada sexa esencialmente divisible e poida considerarse cumprida a finalidade que fundamentou a concesión da subvención.
3. As entidades beneficiarias de axudas ou subvencións recollidas nesta resolución quedarán obrigadas á difusión do financiamento por parte da Secretaría Xeral da Emigración nos actos, documentación e publicacións que realicen, por calquera medio, con motivo da actuación subvencionada.
O solicitante presta o seu consentimento para incluír e facer públicos, no rexistro público de axudas, subvencións e convenios e no rexistro público de sancións, creados nos artigo 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas.
Os datos referidos integrarán un ficheiro cuxo responsable será a Consellería de Facenda, ante a cal se poderán exercer os dereitos de acceso, rectificación, cancelación e oposición.
Agás os casos sinalados no artigo 9.4º do Decreto 132/2006, do 27 de xullo, polo que se regulan os rexistro públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a non autorización da obtención de datos ou á súa publicidade, poderá dar lugar a exclusión do proceso de participación para obter as axudas ou subvencións ou, se procede, ao reintegro do importe concedido.
4. De conformidade co disposto no artigo 5 da Lei orgánica 15/1999, de protección de datos de carácter persoal, os datos persoais recollidos nas solicitudes deste programa, serán incorporados a un ficheiro para o seu tratamento coa finalidade da xestión deste procedemento. As entidades solicitantes poden exercer os dereitos de acceso, rectificación, cancelación e oposición, previstos na lei, dirixindo un escrito á Secretaría Xeral da Emigración como responsable do ficheiro, no enderezo que figura ao pé da solicitude.
Así mesmo, a entidade solicitante autoriza expresamente á Secretaría Xeral da Emigración no ámbito das súas competencias, a ceder os datos persoais dos seus asociados a aqueles organismos da Administración xeral do Estado con competencias similares na materia co fin de colaborar no exercicio das funcións que lle sexan propias.
5. A Secretaría Xeral da Emigración poderá requerir calquera outra documentación ou dato adicional que considere necesario para completar o expediente ou para unha mellor valoración deste.
6. De conformidade co establecido no artigo 65.5º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, non estarán obrigadas a constituír garantía as entidades cuxo domicilio estea situado fóra do territorio nacional e posúan ou non un establecemento permanente no devandito territorio no caso de que os pagamentos non superen os 30.000 euros.
Artigo 31º.-Destino e ocupación dos bens. Prohibicións á facultade de dispoñer.
1. Os bens inmobles rehabilitados destinaranse a sede habitual e permanente da entidade galega beneficiaria durante un período mínimo de cinco anos. O resto dos bens de equipamento subvencionados deberán destinarse para o fin para o que se concedeu a subvención durante un período mímino de tres anos.
2. O incumprimento da obriga de destino antes do vencemento do prazo sinalado, que se producirá en todo caso co alleamento ou gravame do ben ou coa disolución da entidade galega beneficiaria da axuda, será causa de reintegro da subvención nos termos establecidos na Lei 9/2007, do 13 de xuño, de subvencións de Galicia, quedando os bens afectos ao pagamento do reintegro calquera que sexa o seu posuidor, salvo que resulte ser un terceiro protexido pola fe pública rexistral ou se xustifique a adquisición dos bens con boa fe e xusto título. Non se considerará incumprida a obrigación de destino referida no punto anterior cando o cambio de destino, alleamento ou gravame do ben, ou a disolución da entidade, sexa autorizada pola Secretaría Xeral da Emigración, debendo comunicar á entidade beneficiaria con antelación calquera modificación prevista na finalidade ou na titularidade do ben subvencionado. Neste suposto, o adquirente asumirá a obriga de destino dos bens polo período restante e, no
caso de incumprimento desta, do reintegro da subvención.
Artigo 32º.-Modificación da resolución de concesión e revogación.
As entidades beneficiarias das axudas quedan obrigadas a comunicarlle á Secretaría Xeral da Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a realización de obras e accións e/ou a adquisición dos equipamentos subvencionados, podendo a Secretaría Xeral adoptar a resolución de modificación da concesión ou de revogación que corresponda. Procederá a revogación das axudas e subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 33 e seguintes, da Lei 9/2007, do 13 de xuño, de subvencións de Galicia.
Unha vez recaída a resolución de concesión o beneficiario poderá solicitar, antes de que conclúa o prazo para a realización da actividade, a modificación do seu contido, de concorreren circunstancias que alterasen substancialmente as condicións tidas en conta para a concesión da subvención a criterio da Secretaría Xeral da Emigración.
Artigo 33º.-Devolución voluntaria.
De acordo co establecido no artigo 64 do Decreto 11/2009, do 8 de xaneiro, e cando proceda o reintegro da subvención, a entidade beneficiaria poderá devolver voluntariamente os pagamentos percibidos mediante o seu ingreso na correspondente conta bancaria da Secretaría Xeral da Emigración. O importe da devolución incluirá os xuros de demora previstos legalmente ata o momento en que se produciu a devolución efectiva por parte da entidade.
Artigo 34º.-Instrucións e aclaracións.
A Secretaría Xeral da Emigración poderá ditar as instrucións e aclaracións precisas para o desenvolvemento, cumprimento e xestión desta resolución.
Artigo 35º.-Recursos.
Contra esta resolución cabe interpoñer potestativamente recurso de reposición ante o mesmo órgano que a ditou, no prazo dun mes contado a partir do día seguinte á súa publicación no Diario Oficial de Galicia.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da publicación, de acordo co establecido na Lei 29/1998, do 13 de xullo, da xurisdición contencioso-administrativa.
Santiago de Compostela, 17 de xuño de 2009.
J. Santiago Camba Bouzas
Secretario xeral da Emigración
Ver referencia pdf "12000D002P006.PDF"